הוועדה המיוחדת לפרשת היעלמותם של ילדי תימן, מזרח והבלקן, כנסת 20, פרוטוקול מספר 47, 2018-06-12 12:15

נורית קורן: אני פותחת את הדיון.

נורית קורן: היום כ"ט בסיון התשע"ח, 12.6.2018, השעה 12:30.

נורית קורן: אנחנו דנים היום בהצעת חוק אימוץ ילדים (תיקון – מתן זכות עיון בתיקי אימוץ של עולי תימן, מזרח ובלקן בין השנים 1935-1965), התשע"ז-2016.

נורית קורן: זאת הצעת חוק שאני הנחתי אותה יחד עם חברי כנסת נוספים שהם בין היוזמים.

נורית קורן: אני מצאתי לנכון להעלות את ההצעה הזו כי זו הצעה מאוד מאוד חשובה.

נורית קורן: אנחנו יודעים שעד היום החוק מאפשר רק לילד המאומץ לפתוח את תיק האימוץ ולא למשפחה.

נורית קורן: ומכיוון שאנחנו יודעים שיש ילדים שהוצאו מרשות ההורים או נלקחו ממוסדות כאלה ואחרים ונמסרו לאימוץ, ואנחנו יודעים שבתי המשפט אמרו שהיה להם קושי רב למצוא את ההורים והיו קשיים בזמן האימוץ אבל בכל זאת, הם נתנו אישור לאמץ ילדים, לכן הצעת החוק הזאת חשובה ביותר כדי להגיע לחקר האמת בפרשת ילדי תימן, המזרח והבלקן.

נורית קורן: ההצעה נכתבה עם משרד המשפטים ויחד עם משרד הרווחה והשירות למען הילד, ואני רוצה להגיד לכם תודה רבה, גם למשרד המשפטים וגם לשירות למען הילד, שהבנתם את הצורך הרב בפתיחת תיקי האימוץ, וצריך לומר שאנחנו כבר עובדים לפי ההסכמות שהיו לפני שנה וחצי וכל משפחה שפונה אלינו באופן מסודר ובצורה רוטינית, אנחנו פונים גם לשירות למען הילד, אנחנו פונים לכל המשרדים כדי לאסוף מסמכים כדי לדעת אם יש תיק או אין תיק.

נורית קורן: ולכן, ההצעה הזאת מונחת כאן, על השולחן.

נורית קורן: הדיון יהיה בצורה הזאת: אנחנו נקריא את הצעת החוק, ואחרי שנקריא אותה אני אפתח להתייחסות של המשרדים ואחר כך של שאר העמותות וכל בעלי העניין.

נורית קורן: אז אתן ליועצת המשפטית שלנו.

נורית קורן: יש לנו יועצת משפטית לנושא הזה, יועצת משפטית חדשה ואני רוצה לברך אותך על כל הפעילות.

נורית קורן: אנחנו נעביר את זה, אני מקווה, עוד במושב הזה.

נורית קורן: תודה.

ורד קירו-זילברמן: בסדר גמור.

ורד קירו-זילברמן: כמו שאמרה יושבת הראש, הצעת החוק שונתה בהתאם להסכמות בין משרדי הממשלה הרלוונטיים ליושבת ראש הוועדה, ואני הייעוץ המשפטי, אני ניסחתי את זה בהתאם.

ורד קירו-זילברמן: אני אקריא עכשיו את הצעת החוק: "הצעת חוק אימוץ ילדים (תיקון – הוראות מיוחדות בנוגע לגילוי פרטי אימוץ של עולי תימן, מזרח ובלקן בין השנים 1935-1954) (הוראת שעה), השתע"ח-2018 הוספת סעיף 1.

ורד קירו-זילברמן: בחוק אימוץ ילדים, התשמ"א-1981, אחרי סעיף 34(ב1) 34(ב2) יבוא: "(ב2)(א) על אף האמור בסעיף 34(ב), רשאי עובד סוציאלי ראשי כאמור בסעיף 36(ב) להודיע לבן משפחה מדרגה ראשונה (להלן – בן משפחה) של יהודי בן למשפחה יוצאת תימן, המזרח או הבלקן שנטען כי הוא אומץ בין השנים 1948-1954, האם קיים רישום בפנקס האימוצים לגביו; הודעה כאמור תימסר לבן המשפחה תוך 30 ימים מיום הגשת הבקשה למידע כאמור על ידי בן המשפחה לעובד הסוציאלי הראשי.

ורד קירו-זילברמן: (ב) מצא העובד הסוציאלי הראשי כי קיים רישום כאמור, יודיע על כך ליועץ המשפטי לממשלה או לנציגו, אשר יפנה לבית המשפט בבקשה לקיים דיון לפי סעיף 34(ב1).

ורד קירו-זילברמן: (ג) לעניין סעיף זה – ""בן משפחה מדרגה ראשונה" – ילד, הורה אח או אחות וככל שלא קיים אחד מאלו – ילד של אח או אחות; "המזרח והבלקן" – מרוקו, אלג'יריה, תוניסיה, לוב, מצרים, עיראק, איראן, סוריה, לבנון, בולגריה, יוון, מקדוניה, טורקיה, אפגניסטן, אוזבקיסטן.

ורד קירו-זילברמן: הוראת שעה 2.

ורד קירו-זילברמן: חוק זה יעמוד בתקפו חמש שנים מיום פרסומו.

ורד קירו-זילברמן: "

נורית קורן: תודה.

נורית קורן: אנחנו נתחיל לדון עכשיו על הסעיפים וניתן התייחסות.

נורית קורן: אני רוצה לומר לשם החוק: אני חשבתי שאולי לא צריך לנקוט את השנים המדויקות בשם של החוק אלא שזה יהיה בפנים מהסיבה הפשוטה שאני רוצה להשאיר, למרות שאנחנו תחומים בזמן של השנים הללו, מכיוון שיש לנו רק את ועדת החקירה הממלכתית שהיא נתנה לנו את המסגרת של השנים והיא תחמה את זה עד 1954.

נורית קורן: אבל ועדת החקירה התייחסה לזה גם בזמנו ואמרה שזה יתקיים לפחות עד 1964.

נורית קורן: אני מבינה שבמסגרת המשפטית אני לא יכולה לחרוג מהשנה הזאת כי רק הדבר הזה, של השנים, נחקר על ידי ועדת חקירה ממלכתית.

נורית קורן: ולכן, אני רוצה להשאיר אפשרות ופתח לאנשים שבכל זאת יבואו ויגידו: נכון שאנחנו לא נמצאים בשנים הללו שהחוק אומר אבל אנחנו נשכנע את בית המשפט שאנחנו כן קשורים לפרשה.

נורית קורן: זה יהיה חריג כדי שלא לסגור לאנשים את הדלת לבוא ולבקש בקשה לפתוח את תיק האימוץ.

נורית קורן: זה משהו שאני רוצה שתתייחסו אליו וגם ממך, לראות אם זה כל כך חשוב שהשנים יהיו בכותרת של החוק.

קריאה: לנו אין התנגדות כי ממילא הדבר הזה משתנה בהמשך החקיקה.

נורית קורן: נכון.

רחמים עדן: - - -

נורית קורן: רגע, אני שאלתי על שם החוק, אני התחלתי משם החוק אז רק רגע.

נורית קורן: אני אתן קודם התייחסות למשרדים ואחר כך תשאל.

נורית קורן: יכול להיות שכשהם יענו, הם יענו על השאלה שלך.

נורית קורן: לשמור על השקט ולהגיד מי מדבר אז רק רגע.

נורית קורן: ליאת, בבקשה.

נורית קורן: בבקשה לשמור על השקט, המיקרופונים לא מספיק חזקים פה.

ליאת יעקובוביץ: אני ממשרד המשפטים.

ליאת יעקובוביץ: מבחינתנו, מבחינת המשרדים, אין בעיה בכותרת ובשם החוק לבוא ולהשמיט את השנים.

ליאת יעקובוביץ: לעניין נסיבות חריגות, כמו שאת אומרת, זו פעולה בהתאם לפרוצדורה שכתובה כאן, בסעיפים האלה.

ליאת יעקובוביץ: בחריגה מהשנים אני אבקש שמשרד הרווחה או גורמים בשטח יתייחסו לפרקטיקות מדיניות, איך יתנהגו אחר כך.

נורית קורן: אוקי, בסדר.

אורנה הירשפלד: אני עובדת סוציאלית ראשית לחוק אימוץ ילדים.

אורנה הירשפלד: קודם כל, כפי שחברת הכנסת קורן אמרה, אנחנו באופן עקרוני חושבים שזה נכון אם ניתן להסיר ספיקות במקום שניתן להסיר ספיקות ולסייע למי שבאמת קשור לפרשה.

אורנה הירשפלד: יחד עם זה, בהתייחס לשאלת השנים צריך לזכור - ואגב, כפי שמופיע בכותרת של החוק, מדובר על הוראה מיוחדת וגם זה הוזכר על ידי חברת הכנסת - האפשרות לקבל מידע על האימוץ היא אפשרות של המאומץ עצמו ולא של קרובי המשפחה, לא של ההורה הביולוגי.

אורנה הירשפלד: לכן, צריך להתייחס לזה כמשהו מיוחד וחריג, והגבלת הזמן חשובה לעניין הזה בכדי שאנשים שלא קשורים לעניין ייכנסו לגדר העניין.

אורנה הירשפלד: אני רוצה להגיד שכל שאלת האימוץ מאוד מורכבת ומעוררת.

אורנה הירשפלד: גם במקרה שבו הדבר נעשה באופן חוקי ועל דעתו של ההורה או בהחלטת בית משפט מסודרת, היא מעוררת הרבה מאוד רגשות ואנשים עלולים להיכנס לפתח הזה ולעשות שינוי שהמחוקק לא התכוון לו.

אורנה הירשפלד: יחד עם זה, אני מסכימה למה שחברת הכנסת קורן אומרת וכך אנחנו נוהגים, כפי שנאמר כבר שנה וחצי, כאשר יש אנשים שעל פניו נראה והם לא בדיוק מדייקים בשנת 54, אם משנת 55, 56 פונים אלי, בוודאי שנרצה להתיר ספיקות בכדי לתת מנוחה לאנשים.

אורנה הירשפלד: רק להוסיף ולהגיד שבאמת, במהלך כל השנים, פה ושם אנשים פנו לשירות למען הילד בניסיון לראות האם נעשה איזה שהוא תיק אימוץ חוקי.

אורנה הירשפלד: מאז שהתפרסמו הפרוטוקולים יותר אנשים פנו לשירות למען הילד, לא נמצאו תיקים.

אורנה הירשפלד: זה צריך להיאמר שלא נמצאו תיקים.

אורנה הירשפלד: זאת שאלה באמת לפרוטוקולים ולוועדת החקירה אבל נכון לעשות ולבדוק בכל המקומות וככה אנחנו אכן נוהגים.

אורנה הירשפלד: אז זו ההתייחסות שלי לעניין הזה.

נורית קורן: בסדר, אז בעצם אתם מסכימים אתי שאפשר להסיר את השנים מהשם?

אורנה הירשפלד: זה מאפשר את החריגות הקטנה הזאת, בהחלט כן.

ליאת יעקובוביץ: להישאר עם הנוסח עצמו ונוריד את - - - ודיברנו שמדיניות הפעולה של משרד הרווחה תהיה בשים לב למקרים שחריגים וקשורים לפרשה.

נורית קורן: בסדר, ואחר כך נתייחס לתוכן בסוף, שנאפשר חריג שאם הוא לא בתוך השנים, שיהיה רשום.

נורית קורן: אני אגיד לכם גם למה: אנחנו דנים היום, יש לנו הסכמות והכל בסדר אבל אנחנו יודעים שכנסת מתחלפת, אנשים בתפקיד מתחלפים.

נורית קורן: אני רוצה שהדברים יהיו ברורים ושלא יהיו סימני שאלה.

נורית קורן: אז אנחנו נגיע לזה ונדון בזה, בסדר?

נורית קורן: נגיד לזה.

נורית קורן: רחמים, מה רצית?

רחמים עדן: אני פעיל בוועד למען הנצחת ילדי תימן.

רחמים עדן: השאלה שלי היא – יש 1,053 תיקים, עדויות, שהוגשו לוועדות.

רחמים עדן: השאלה שלי היא איך זה רלוונטי לכל הקבוצה הזאת?

רחמים עדן: אני לא רואה פה איזו שהיא רלוונטיות למישהו אחד מכל ה-1,053 מקרים שיכול לבוא ולבקש משהו.

רחמים עדן: איך הוא יבקש?

רחמים עדן: מה הוא יבקש?

רחמים עדן: מי רלוונטי בכלל מכל ה-1,053 מקרים שיעידו בוועדות.

נורית קורן: כולם רלוונטיים.

נורית קורן: רחמים, כל משפחה שהגישה תלונה, ויש משפחות שלא הגישו תלונות והם באים ואומרים: תראו, פנו לוועדה פה, בכנסת, ביקשו ניירת כמו שאנחנו עושים כל הזמן מהצוות הבין-משרדי, ועלה מאחד הניירות נניח פה, לצורך העניין, זה משרד הפנים שענה ואמר: אין לי הוכחות שהבן אדם נפטר.

נורית קורן: אין לי.

נורית קורן: אז אנחנו פונים לשירות למען הילד – תבדקו אם יש תיק.

נורית קורן: הם אומרים שיש תיק.

נורית קורן: הם לא יכולים לפתוח את התיק, נכון?

נורית קורן: על פי החוק אורנה לא יכולה להגיד, היא אפילו לא יכולה להגיד אם יש תיק.

אורנה הירשפלד: לא יכולה.

רחמים עדן: - - -

נורית קורן: רחמים, תן לי להסביר.

נורית קורן: אסור להם להגיד אם יש תיק.

נורית קורן: אתה מבין כמה זה חמור?

נורית קורן: עכשיו, יהיה פה איזה שהוא תהליך והוא יפנה לבית משפט ויגיד: אני קיבלתי מהשירות למען הילד שיש תיק כי היום אסור להם להגיד שיש תיק.

נורית קורן: הוא יפנה לבית המשפט, יגיד מה הסיבות שלו, ייתן את כל המסמכים שהוא חושב שצריך לתת, שבית משפט יבקש, ובית משפט לא יגיד לו: אדוני, יש חוק, אתה לא יכול לפתוח את התיק אלא בית המשפט יקרא את החוק הזה ויגיד לו: אוקי, אנחנו נותנים אישור.

נורית קורן: עם האישור הזה באים עכשיו לשירות למען הילד והוא יוכל לעיין בתיק.

רחמים עדן: אני מסכים עם זה רק מה שאני טוען עם כל הכבוד לכל היוזמה הזאת, זה יפה מאוד ולא קשור לילדי תימן.

נורית קורן: תודה.

נורית קורן: בסדר.

נורית קורן: אוקי.

נורית קורן: רחמים הבנתי, תודה רבה, הבנתי.

נורית קורן: תן לי להמשיך.

נורית קורן: יגאל, אני רוצה דווקא לתת - -

רחמים עדן: תני לי אחד מה-1,053 שיכול.

נורית קורן: סליחה, אני מבקשת לא לדבר בלי רשות.

נורית קורן: החדר גם ככה קטן ואנחנו מלא אנשים פה והמיקרופונים גם ככה לא מספיקים.

נורית קורן: אני מבקשת מכל מי שרוצה לדבר להרים את היד.

נורית קורן: עוד פעם, אני רוצה שאנחנו נמשיך וניתן התייחסות לאנשי המשרדים, ואחר כך אתן לכולם לשאול שאלה.

נורית קורן: אז עכשיו יש כאן ממשרד המשפטים, נכון?

נורית קורן: גם את ממשרד המשפטים?

נורית קורן: מהנהלת בתי המשפט.

נורית קורן: בבקשה.

יסמין גנדלמן: אני מהנהלת בתי המשפט.

יסמין גנדלמן: רציתי לדייק ולומר שכשתוגש בקשה כזו לבית המשפט לעיין בתיק, בית המשפט ישקול את כל השיקולים שלו.

יסמין גנדלמן: זה לא שהתהליך הולך להיות אוטומטי והעיון יתאפשר באופן - - -

נורית קורן: ברור.

יסמין גנדלמן: זה נאמר פה בצורה כזו שניתן להבין אחרת.

נורית קורן: אני רוצה להסביר את השוני: עד היום, אי אפשר היה בכלל לבוא ולעיין בתיק - -

יסמין גנדלמן: כי לא היו נתונים, לא היתה אינדיקציה בכלל.

נורית קורן: לא, לא רק האינדיקציה.

נורית קורן: יש כאן דברים אחרים.

נורית קורן: השירות למען הילד תכף יסביר מה ההבדל - -

אורנה הירשפלד: אני רוצה לחדד.

נורית קורן: אורנה רק שנייה, יש כאן עוד שאלה שתעלה ואז אני אתן לך להגיב.

נורית קורן: יגאל בבקשה.

יגאל יוסף: לשעבר חבר ועדת שלגי מטעם נציגי המשפחות וראש עיריית ראש העין לשעבר.

יגאל יוסף: אני מנסה ללטש קצת את מה שאמר רחמים עדן.

יגאל יוסף: הצעד הזה בעיני מצוין, זה מקדם אותנו באיזה שהוא חסם שהיה קודם, זה פותר איזה שהוא חסם אבל מה שהוא מתכוון להגיד ואני גם חש את זה – חלק, אנחנו יודעים את הסיפור של הרישום המאוחר ויודעים ששינו זהויות.

יגאל יוסף: אלה החלק הארי כדי לאתר את המקרים הספציפיים האלה, יהיה לזה פתרון.

יגאל יוסף: אני לא יודע מה היקפם אבל זה חסם שירד עכשיו וזה מצוין.

יגאל יוסף: הבעיה הגדולה גדולה זה כל אותם אלה שאנחנו לא יודעים מה קרה אתם בכלל.

יגאל יוסף: אנחנו לא יודעים איזה זהויות קיבלו, איפה בכל זאת יש רישום אותנטי לגבי הקשר בין ההורים הטבעיים, הביולוגים, והאימוץ שלהם.

יגאל יוסף: אנחנו עדין מקווים בציפיות היפותטיות שנמצא איזה שהם רישומים מקבילים.

יגאל יוסף: אמרו, להבדיל אלפי הבדלות, שהגרמנים עם כל הנבזות שלהם ידעו לשמור בארכיונים ואצלנו, אני מקווה שידעו לשמור איזה שהוא ארכיון שאולי אותו נגלה, ואז יהיה רלוונטי לפתוח אותם כי אני לא יודע מי יבוא ויגיד: זה הבן שלי, תבדקו את התיק שלו.

נורית קורן: לא, כאן זה עוד מדרגה בשלב של חקר האמת.

נורית קורן: זה היה חסם אחד.

נורית קורן: אנחנו גם יודעים דבר אחד: שכשהיתה ועדת חקירה, כל המשפחות לא הסכימו עם המסקנות ולא קיבלו את המסקנות של וועדת החקירה הממלכתית, ועדת כהן-קדמי.

נורית קורן: עכשיו, כדי להתחיל לבדוק ולהגיע לחקר האמת, אנחנו פועלים.

נורית קורן: אז הלכנו בשיטה של הוועדה, הם הביאו תעודות פטירה אז חוקקנו את החוק של פתיחת הקברים.

נורית קורן: עכשיו הגיע הנושא של תיקי האימוץ.

נורית קורן: אנחנו יודעים שזה לא סוף פסוק, זה רק עוד מדרגה ועוד שלב בחקירה.

נורית קורן: אורנה בבקשה.

אורנה הירשפלד: אני רוצה רגע לדייק, גם שמעתי שאלה של יונה ואני רוצה להבהיר: במצב היום, במידה ויש תיק אימוץ, אינני יכולה למסור את האינפורמציה שיש תיק אימוץ למשפחה הביולוגית, וזה העניין.

אורנה הירשפלד: זה יאפשר.

אבנר פרחי: נקודה חשובה.

אורנה הירשפלד: עכשיו, שואל אותי יונה - יש אנשים שפנו וקיבלו תשובה שאין תיק אימוץ.

אורנה הירשפלד: את התשובה שאין תיק אימוץ יכולתי לתת.

אורנה הירשפלד: במידה והייתי מוצאת, ואני אומרת באחריות - אני חושבת שיצרתי מספיק אמון, אני מקווה, בין האנשים לגבי התפקוד כרגע.

אורנה הירשפלד: במידה והייתי מוצאת תיק של מעורבים בפרשה, הייתי פונה ליועמ"ש של המשרד לשאול מה אני יכולה לעשות גם בלי שינוי החוק - -

רחמים עדן: איך תדעי שהוא מעורב?

רחמים עדן: לפי מה?

אורנה הירשפלד: קודם כל, זאת שאלת השנים ושאלת הרשימות של הוועדות - -

נורית קורן: יש רישום של המשפחות.

אורנה הירשפלד: - - ושמות המשפחה.

אורנה הירשפלד: אנחנו עושים הצלבה.

רחמים עדן: - - -

נורית קורן: סליחה רחמים, זה לא הדיון כרגע.

אורנה הירשפלד: זה מה שניתן בקטע הזה.

אורנה הירשפלד: יש בוודאי דברים אחרים, כפי ש...

נורית קורן: לא, אנחנו לא מערבבים את אף אחד.

נורית קורן: תודה.

נורית קורן: יגאל, בבקשה.

נורית קורן: ישי.

יונה מוכתר: תשים לב שגם אם נורית - - -

נורית קורן: רגע יונה, סליחה.

נורית קורן: סליחה יונה.

ישי כהן: אני מלווה משפחות.

ישי כהן: היה לנו כאן דיון לפני כחודש ימים עם יולדות, אימהות של שנות ה-70 וה-80 של בית החולים "השרון", שהשנתון כאן לא מתאים לשנתון 70-80.

ישי כהן: איפה זה נכנס כאן לקטגוריה הזאת ולא נתעלם מהם?

נורית קורן: אז אנחנו מטפלים בנושא של פרשת בית חולים "השרון" בצורה אחרת.

נורית קורן: כרגע אנחנו מדברים על הנושא של פרשת ילדי תימן.

נורית קורן: בית חולים השרון מטופל בצורה אחרת.

נורית קורן: כן אבנר.

אבנר פרחי: אני יושב ראש ארגון יהודי תימן בישראל.

אבנר פרחי: קודם כל, באמת אני חייב לומר ואפילו לברך שהחיינו וקיימנו והגענו, שסוף סוף במדינת ישראל מדברים על נושא של תיקי אימוץ בווריאציה כזאת או אחרת, ובאמת על זה מגיע תודה לך ולכל מי שיעסוק בנושא הזה.

אבנר פרחי: אנחנו יודעים שבתקופת גלי החטיפות לא היה חוק אימוץ במדינת ישראל.

אבנר פרחי: חוק האימוץ נולד טיפה אחר כך, ואני בטוח גם שמאחר וכבר כל המדינה צעקה על גלי החטיפות האלה, שחוק האימוץ נוסח בצורה כזאת שהוא גם יכסה על הפשע הזה וימנע מאתנו, מהמשפחות, לחשוף את האמת והוא היה חוק דרקוני בסך הכל.

אבנר פרחי: הוא באמת חוק דרקוני.

אבנר פרחי: ולכן, השינוי הקטן הזה אבל המאוד מאוד מהותי שלא רק הילד יכול בעצמו ללכת לבקש פתיחת תיקי אימוץ אלא גם אנחנו, גם המשפחות, זה דבר שאם הוא היה לפני 40 שנה, בוודאי שהיה עוזר לנו ובאמת יישר כוח על השינוי הזה שנתפס כקטן אבל הוא מאוד משמעותי.

נורית קורן: הוא לא כל כך קטן.

נורית קורן: זה גם חלק בדרך של אמון של המשפחות במערכת ובמערכת הממשלתית, שהנה באמת אנחנו רוצים לפתוח ולהביא את חקר האמת.

נורית קורן: זאת המטרה, לתת תשובות למשפחות אבנר.

אבנר פרחי: בהחלט.

אבנר פרחי: אבל כאן, נורית, אני רוצה לומר שיש משהו שלא תלוי בך ולא תלוי בנו, זה המהות כיצד נעשו החטיפות של הילדים, שרובם או כולם יצאו מבתי התינוקות כאלמונים.

אבנר פרחי: זאת אומרת, השיטה עבדה ככה שבתי התינוקות הוציאו תינוקות והציפו את בתי החולים כאלמונים ללא שום רישום, אפילו לא של המחנה, ואז כשהציפו את בתי החולים, מנהלי בתי החולים פנו לדוקטור אברהם שטרנברג שעמד בראש השירות הרפואי לילד שהתעסק בבתי התינוקות האלה, והוא אמר להם לשלוח את זה למוסדות "ויצו".

אבנר פרחי: ואז, על פי הרישומים שכבר עלו פה בוועדה הזאת, וגם את ראית את זה, התינוקות האלה הוכנסו לבתי "ויצו" כששם המשפחה שלהם הוא אמץ.

אבנר פרחי: זה היה הקוד שליווה את כל אותם חטופים שיצאו מבתי ההורים שלהם כאלמונים, ובדרך המערכת הצמידה להם שם משפחה "אמץ".

אבנר פרחי: לכן, במקרה הטוב ביותר, אני אגיד לך ששם משפחתי אמץ, תמצאי לי תיק אימוץ על שם משפחת אמץ - -

נורית קורן: נכון.

נורית קורן: זאת תהיה בעיה אגב.

נורית קורן: זה נכון.

אבנר פרחי: - - אולי תמציא לי 1,000 אבל אם אני אבוא אליך בשם המשפחה שלי פרחי, אין סיכוי שבעולם מלכתחילה שיהיה כי כך המערכת בנתה את הדבר הזה.

אבנר פרחי: לכן, התיקון כאן - -

יגאל יוסף: - - -

נורית קורן: יגאל, תן לו רגע להשלים.

אבנר פרחי: לכן, כשאני אומר שנעשה פה תיקון מאוד חשוב אבל בלית ברירה הוא קצת יוצא עקר מפני שמלכתחילה, אלה שלקחו את הילדים בנו את זה בצורה כזאת שאי אפשר יהיה לעקוב אחרי זה.

אבנר פרחי: אני מקווה שבעקבות השינוי שעשית בתיקון לחוק האימוץ ובעקבות התמיכה שתקבלי מאתנו גם תגיעי לפתיחת תיקי האימוץ בכלל בצורה רוטינית, בצורה כוללנית.

אבנר פרחי: כלומר, אם יש אצל אורנה 10,000 תיקי אימוץ לצורך העניין, ואנחנו נעבור עליהם, יש בידינו אינדיקציות לבודד מתוך תיקי האימוץ האלה את ה-2500 שקשורים - -

יגאל יוסף: זה לעולם לא יקרה.

נורית קורן: לא, יגאל בבקשה.

אבנר פרחי: אנחנו לא מרימים ידיים, וגם הדיון הזה היום זה נס גדול.

אבנר פרחי: ואני יכול לבוא ולומר שיש לנו אינדיקציות לדעת מה מתוך אותם תיקי אימוץ שייכים לפרשת ילדי תימן.

אבנר פרחי: א.

אבנר פרחי: ששם המשפחה שלהם אמץ.

אבנר פרחי: ב.

אבנר פרחי: יש להם רישום מאוחר.

אבנר פרחי: זאת אומרת שההורים החזיקו את התינוק מגיל חודש וחצי ועד חמש ואף אחד לא שאל אותם ואף אחד לא ביקש מהם להוכיח שהוא תינוק שלהם.

אבנר פרחי: אף אחד לא התעניין.

אבנר פרחי: מתי הם נדרשו לעשות את זה?

אבנר פרחי: רק כשבאו לרשום את הילד לגן חובה, ואז המדינה ביקשה מהם להראות שהילד הזה שלהם ואז הם הלכו וביצעו את האימוץ.

נורית קורן: אבנר, אתה יודע על ילדים שלא נרשמו ורק בגיל חמש נרשמו?

אבנר פרחי: בוודאי.

נורית קורן: לא יכול להיות דבר כזה.

אבנר פרחי: בוודאי.

נורית קורן: טוב, בוא נשב על זה אחר כך.

אבנר פרחי: הנה, הבת של ד', זה מה שקרה אתה.

אבנר פרחי: הבולגריה, זה מה שהיא עשתה.

אבנר פרחי: בגיל חמש היא הלכה ורשמה את הילד שלה לגן ילדים ואמרו לה: תראי לנו שהוא שלך, ואז העובדת הסוציאלית - - -

נורית קורן: בסדר, אנחנו נרשום לנו את הנקודה הזאת לבדוק.

נורית קורן: אבנר סיימת?

אבנר פרחי: נורית, אם תצליחי בעזרת השם, ובזה אנחנו כולנו נהיה אחריך באש ובמים, לפתוח את תיקי האימוץ לא על פי בקשה פרטנית של המשפחה אלא בכלל ולשתף אותנו בזה, אנחנו נמצא הרבה מאוד ילדים שהם לא בהכרח האחים שלנו אבל ילדים שהם בפוטנציאל ונמצא את המשפחות הביולוגיות שלהם, ואז בעזרת בדיקות DNA נוכל סוף סוף להגיע לחקר האמת.

נורית קורן: אבנר, תודה רבה על הדברים שלך, הדברים באמת חשובים.

נורית קורן: אבל אנחנו התחלנו קודם כל עם אלה שיש לגביהם רישום.

נורית קורן: אתה אומר פה נקודה מאוד מאוד חשובה וזה לגבי ילדים שהגיעו כאלמונים לשירות למען הילד, שלגביהם אנחנו צריכים לחשוב איך אנחנו כן נוכל לעשות משהו שנוכל לגלות אותם.

נורית קורן: אז אני יכולה רק לומר פה על השולחן שאני ישבתי עם משרד הרווחה, ואנחנו ישבנו יחד עם מנכ"ל משרד הרווחה, והבקשה שלי היתה שאנחנו, הוועדה, תוכל להביא מישהו שמקובל עלינו כוועדה ולהסתכל בכל תיקי האימוץ ולבדוק את כל הדברים הללו.

נורית קורן: זה אפילו התקדם שלב ונתתי כבר שם של מישהו, וזה נעצר מסיבות אחרות.

נורית קורן: אז כרגע אני פעלתי בכל המישורים אבל כרגע אני רוצה לפעול במישור החוקי כי כאן, במישור של אלמונים, זה פותח לנו משהו אחר לגמרי וצריך לתת את הדעת איך עושים את זה.

נורית קורן: אני רוצה להניח כרגע את ההסכמות שיש לי אתם לגבי חקיקה.

נורית קורן: אנחנו בקריאה שנייה ושלישית נתייחס לעוד כל מיני נקודות שיעלו פה בהמשך, וניתן לזה תשובות במידה ונוכל לתת תשובות.

נורית קורן: יהיו גם פעמים שלא נוכל לתת תשובות כי בכל זאת, אנחנו נמצאים פה במסגרת חוקית.

ליאורה אברמוביץ: אני ממשרד הרווחה.

ליאורה אברמוביץ: אני רוצה להוסיף אבל שבמידה ותהיה פנייה פרטנית אבל עם נתונים, גם אם כתוב "אלמוני", מבחינת

ליאורה אברמוביץ: כם אתם חושבים שעשו שימוש באלמוני אבל יש פרטים מזהים נוספים, הדבר ייבדק.

ליאורה אברמוביץ: נעשתה עבודה, זה לא משהו שרק בודקים אם יש רשימה וגמרנו את הסיפור.

ליאורה אברמוביץ: נעשית עבודה של בדיקת נתונים, הצלבה של כל מיני נתונים.

ליאורה אברמוביץ: אז אני חושבת שאני לא מגיעה למצב שבודקים את כל התיקים אבל אם יהיו אינדיקציות נוספות - -

נורית קורן: ליאורה, כמו מה?

נורית קורן: אולי תגידי מה יש אינדיקציות.

נורית קורן: הרי אנחנו לא יודעים איך בדיוק בוצע תהליך האימוץ.

נורית קורן: אנחנו לא מדברים שנעשה על פי חוק, אנחנו מדברים על מקרים שהדברים נעשו כביכול על פי חוק.

אורנה הירשפלד: אני מנסה לחשוב בדיוק על הנתונים שלפיהם – אין לי חיתוכים של בתי חולים, יש לי שם הורים.

אורנה הירשפלד: השאלה - -

נורית קורן: אורנה, מאוד חשוב מה שאת אומרת, בקול.

אורנה הירשפלד: השאלה היא, ועוד מעט אני אבדוק אם אוכל על סמך תאריך לידה בלבד כי בעצם מה שאת אומר, שנניח שיש לי תאריך לידה, ללכת על תאריך לידה מדויק.

אבנר פרחי: אבל את תאריכי הלידה שינו.

אבנר פרחי: כשילד יצא מאולם "ויצו" עם ההורים המאמצים, הוא קיבל תעודת לידה באותו יום.

ליאת יעקובוביץ: לפעמים זה שינוי שם ולא תאריך לידה.

אבנר פרחי: תאריך לידה.

אבנר פרחי: הוציאו לו תעודת לידה חדשה באותו יום.

אבנר פרחי: למשל ש' מבאר-שבע.

אבנר פרחי: , אימצו אותו באולם "ויצו" בתל-אביב, הוא היה כבר בן חודשיים כמעט.

אבנר פרחי: ההורים שלו נכנסו, אמרו להם: תבחרו ילד, וכשתצאו נכין לו תעודת לידה חדשה.

אבנר פרחי: היה מאגר וזה גם פורסם.

אבנר פרחי: היה מאגר של תעודות לידה ריקות, והוא קיבל תאריך לידה מאותו יום.

אבנר פרחי: אז נכון שזה לא תאריך לידה – אולי זה נותן אינדיקציה של שנה - -

אורנה הירשפלד: לא, אני רוצה לדייק: נתון שהוא ברור לכם זה שמות ההורים הביולוגים, זה המחפשים.

רחמים עדן: אין, לא תמצאי אף אחד.

רחמים עדן: זה חלום.

אורנה הירשפלד: רגע, אני יכולה לתת רק מה שיש לי.

אורנה הירשפלד: אני לא יכולה לתת דברים שאתם מחפשים אבל אין לי.

אורנה הירשפלד: אני יכולה להתייחס למה שיש.

אורנה הירשפלד: ומה שיש, תיקי האימוץ, אני יכולה לבצע חיפוש דרך שמות ההורים הביולוגים - -

נורית קורן: אבל אורנה, לפעמים - -

אבנר פרחי: יש פה משהו דרמטי שאורנה אמרה עכשיו.

אבנר פרחי: אולי אם נביא את השמות הביולוגים - -

אורנה הירשפלד: אבל ככה זה הולך, ככה נעשה החיפוש.

נורית קורן: רגע, רגע.

נורית קורן: אבנר, רק שניה.

נורית קורן: אתם צריכים להבין דבר אחד, שאנחנו עכשיו קודם כל מדברים שאתה צריך להביא את השם של המשפחה הביולוגית.

נורית קורן: המשפחה הביולוגית היא המחפשת וגם תאריך לידה.

נורית קורן: תאריך לידה שאנחנו מניחים ורוצים להניח שהוא באמת נרשם באותו יום שנולד.

נורית קורן: הרי יש ספר לידות ואנחנו פועלים לפי משהו מסוים.

נורית קורן: עכשיו, אנחנו מדברים כרגע על מקרים שנעשו כביכול על פי חוק, אז יש איזה פרמטר מסוים, יש איזו מסגרת מסוימת.

נורית קורן: עכשיו אתה העלית נקודה על אימוצים שנעשו שהם לא בדיוק כמו החוק אלא משהו ליד החוק.

נורית קורן: אנחנו צריכים לחשוב על כל הדברים האלה ואני עוד פעם אומרת לך: יכול להיות שבחוק הזה לא נוכל לתת את התשובה להכל אבל יהיו לנו עוד פרמטרים שאחר כך נוכל לבוא ולהגיד: אוקי, יש פרמטרים מסוימים שאנחנו צריכים לחשוב עליהם, ולמה אתם נמצאים פה?

נורית קורן: כדי למצוא עוד נקודות ועוד דברים כדי להכניס לחוק.

אבנר פרחי: אבל עכשיו חלף במוחי איזה שהוא רעיון שאני שמעתי ממנה – אבל אם אני אביא לך שמות של הורים מאמצים - -

אורנה הירשפלד: לא, של הביולוגים.

אבנר פרחי: לא, של המאמצים.

נורית קורן: לא, היא אמרה ביולוגים, היא לא אמרה מאמצים.

אבנר פרחי: אם ש' - -

ורד קירו-זילברמן: אל תזכיר שמות של אנשים כי אנחנו לא יודעים.

ורד קירו-זילברמן: ..

נורית קורן: היועצת המשפטית פה אומרת לי: אל תזכיר שמות של אנשים כי קודם כל, אתה מזכיר מישהו שאנחנו לא יודעים אם הוא אומץ או לא אומץ - -

אבנר פרחי: אבל זה בהסכמתו.

אבנר פרחי: אני עשיתי עליו כתבה בעיתון.

ורד קירו-זילברמן: אבל הוא לא פה.

נורית קורן: לא, לא, הוא לא פה ואנחנו מדברים על מישהו מאומץ אז אל תנקוב בשמות.

נורית קורן: אנחנו מדברים כרגע כללי.

אבנר פרחי: בסדר.

אבנר פרחי: אורנה תגידי, אם בא בחור שהוא יודע שהוא מאומץ - -

מאיר אמסלם: אז הוא שואל את השירות למען הילד.

נורית קורן: לא, הוא יכול לפתוח את התיק.

אורנה הירשפלד: למי שהוא מאומץ או סבור שהוא מאומץ, אין לו שום בעיה גם לפי נוסח החוק היום בלי התיקון לפנות אלינו, ופונים עשרות אנשים בשנה מכל מיני שנים כי נדמה להם, כי אמרו להם ואנחנו בודקים אם יש תיק אימוץ.

אורנה הירשפלד: ואם יש תיק אימוץ, רשאי המאומץ לעיין בתיק העיון שלו.

אורנה הירשפלד: כך שאם מקרה כזה או אחר שמוכר לך, שאדם שאומר שהוא מאומץ, בוודאי שיפנה אלינו, איזו שאלה?

אבנר פרחי: בסדר, הוא פונה אליך, זו הגרסה הישנה של החוק ועם זה אין בעיה - -

נורית קורן: זה החוק כרגע.

אבנר פרחי: אבל אם אני עכשיו בתור חוקר של הפרשה, אני יודע על אנשים שאימצו ילדים.

אבנר פרחי: אני מקבל מידע - -

נורית קורן: אבל אתה לא יכול אבנר.

אבנר פרחי: - - זה לא.

נורית קורן: אבנר, כחוקר אתה לא יכול לבוא לפתוח את התיק, רק המשפחה.

נורית קורן: אתה, כחוקר, אם מצאת משהו, אתה יכול לפנות לאותה משפחה ביולוגית ולהגיד להם: הנה, מצאתי מסמכים, אתם מעוניינים ללכת לשירות למען הילד ולפתוח את התיק?

נורית קורן: אז הנה, עכשיו תלכו.

אבנר פרחי: אני יכול להגיע למצב שבו אני אמצא את אחותי והיא לא תרצה להכיר בי.

נורית קורן: לא, ברור.

נורית קורן: נכון.

אבנר פרחי: גם על חקר האמת - - -

נורית קורן: בוודאי שזה יקרה אבל אורנה - -

ליאת יעקובוביץ: רק הערה קטנה אחת: מעלים פה נושאים שהם רחבים ממה שתיקון החוק אומר לדון בו אז ככה שאני לא בטוחה שגם בקריאה שנייה ושלישית, זו האכסניה הנכונה לכיוונים אותם מבקשים לברר.

נורית קורן: ליאת, אני רוצה שכל מי שנמצא בחדר יעלה את מה שיש לו להגיד.

נורית קורן: בסוף, אחר כך יש פרוטוקול.

נורית קורן: אנחנו ניקח את הפרוטוקול בסוף ונראה איזה נקודות אנחנו באמת צריכים להתייחס אליהן ואפשר יהיה לתת להן מענה בחוק, ויש נקודות שאנחנו יודעים שלא נוכל לתת להן מענה, ואז אנחנו נעשה דבר אחר.

יגאל יוסף: יש פה ערבוב של מהות הבעיה שלנו והדיון הספציפי.

נורית קורן: נכון.

יגאל יוסף: יש לזה קשר אבל לא בהיקף שעליו אנחנו מדברים.

יגאל יוסף: אתה לא יכול לפסול את זה.

נורית קורן: יגאל תודה.

נורית קורן: אורנה, על פי החוק כרגע, על מה שאנחנו מציעים על התיקון של החוק, מה יהיה בדיוק ההליך, איך זה יתבצע ומה יהיה?

אורנה הירשפלד: אדם יפנה, אותם אנשים כפי שמפורט בחוק, אותם קרובי משפחה כי לצער כולם הרבה מההורים הביולוגים כבר אינם בחיים אז יש פירוט מי יוכל לפנות.

אורנה הירשפלד: יפנו לשירות למען הילד בכתב, ואנחנו פשוט נחפש במאגר.

אורנה הירשפלד: המאגר שלנו, ברגע שיש שם של הורה ביולוגי, אנחנו מחפשים תיק על שם ההורה הביולוגי בין אם כתוב שם אלמוני או אני לא יודעת מה אני אמצא.

אורנה הירשפלד: אני לא הולכת על השם הביולוגי של הילד ולא על השם של המאמצים.

אורנה הירשפלד: אני הולכת על השם הביולוגי של ההורים ולכן, במובן הזה אם יימצא.

אורנה הירשפלד: נכון שעד כה לא מצאנו בצורה כזאת.

אורנה הירשפלד: אם יש משפחה מאמצת אז תגיד להם: בבקשה תפנו לשירות למען הילד למאומצים שסבורים, והם יקבלו שירות גם בלי השינוי בחוק.

נורית קורן: אורנה, אז עכשיו את מקבלת פניה, את בודקת ובשלב הזה את כבר פונה למאומץ ואומרת לו שמחפשים אותו?

אורנה הירשפלד: לא, לא.

אורנה הירשפלד: במידה ואני מוצאת תיק, לפי הנחיות החוק אני פונה לבית המשפט.

נורית קורן: בסדר, אז פונים לבית המשפט, בית המשפט מאשר - -

ליאת יעקובוביץ: בית המשפט מקיים דיון.

נורית קורן: ברור, יהיה דיון.

נורית קורן: הבנתי שיהיה דיון ובסוף, אחרי שבית המשפט דן ונתן אישור, רק אחרי זה את פונה למאומץ?

נורית קורן: כן.

אבנר פרחי: והוא יכול להגיד לא?

נורית קורן: ואם הוא אומר לא?

אורנה הירשפלד: אני אנסה לשכנע אותו אבל אני אכבד את רצונו.

נורית קורן: שהוא לא רוצה להיפגש אבל המשפחה תקבל משהו?

נורית קורן: תקבל פרטים שהוא חי?

נורית קורן: מה היא מקבלת?

אורנה הירשפלד: זה בהתאם להחלטת בית המשפט מה כן לתת.

נורית קורן: אני רוצה לדעת מה בית משפט יכול להגיד לכם?

נורית קורן: הוא יכול להגיד לכם שאתם מספרים את כל הפרטים והוא לא ייתן כי הוא ישאל את המאומץ.

נורית קורן: הוא צריך גם לשאול את המאומץ אם הוא מוכן או לא, אז יש כאן פעולה שבעצם בית המשפט עכשיו יקרא למאומץ ויקבל ממנו - -

אורנה הירשפלד: יתכן והמאומץ לא ירצה.

ליאורה אברמוביץ: לא בטוח שהוא יזמין אותו.

ליאורה אברמוביץ: יש כל מיני וריאציות.

נורית קורן: אז אני מבקשת שתבדקו את זה.

נורית קורן: אני מבקשת שתפתחו את זה.

נורית קורן: אתן יכולות להגיד לנו מה הווריאציות שאתן נתקלות בהן, שזה קורה במשך הזמן?

נורית קורן: אני פשוט רוצה שאנשים יבינו מה ההליך.

ליאורה אברמוביץ: המאומץ פונה ומבקש לפתוח תיק, זה מסודר בחוק כבר מראש, זו הפריבילגיה שלו.

ליאורה אברמוביץ: במצב ההפוך אין לנו הרבה ניסיון עם זה כי עוד לא עשינו את זה אבל אני אומרת שאני יכולה לשער שאם המאומץ מתנגד והיו ניסיונות לשכנע אותו, יכול להיות מצב שבית המשפט יקבל את העמדה הזאת כמו שהיא, ויכולות להיות סיטואציות ששופט יגיד: אני מבקש להזמין אותו, אני רוצה לדבר אתו.

ליאורה אברמוביץ: יכול להיות שהוא יזמין גם את בני המשפחה הביולוגית שפנו, אני משערת שהוא גם ישמע אותם ויעשה איזה שהוא איזון בין הרצון של המשפחה לבין הרצון של המאומץ אבל זה התפקיד של בית המשפט.

אבנר פרחי: זה בקשר לפגישה אבל - -

ליאורה אברמוביץ: בית המשפט ישקול את השיקולים ויעשה איזון.

ליאורה אברמוביץ: אנחנו לא יכולים לחייב את בית המשפט לעשות ככה או ככה בחקירה.

נורית קורן: כן, בסדר.

נורית קורן: אז יכולה להיות סיטואציה שהמאומץ יגיד: אני לא רוצה להכיר את ההורים.

נורית קורן: בית המשפט ינהל דיון, ינהל איזה שהוא תהליך אתם ואז הוא יאמר למשפחה שיש תיק אימוץ אבל המאומץ לא רוצה להיפגש.

נורית קורן: הוא יגיד את זה, נכון?

ליאורה אברמוביץ: נכון, אבל יכול להיות מצב שבית המשפט יהיה מוכן שיעבירו מידע לא מזוהה למשפחה הביולוגית.

ליאורה אברמוביץ: למשל, הילד שלך עכשיו פסיכולוג והוא עושה כך וכך או משהו בסגנון.

ליאורה אברמוביץ: יש מידע לא מזוהה שאולי ייתן להם הרגשה שהילד בסדר, החיים שלו בסדר, הוא גר בחו"ל וכל מיני מידע לא מזוהה, זה גם יכול להיות אבל שוב, זה רק בית משפט.

מירב שמעון: אבל אם הוא כבר לא בחיים, המשפחה תוכל לראות שיש תיק, שהיה תיק שהוא אומץ, שהוא חי באיזה שהוא מקום?

נורית קורן: אם הוא לא חי?

אורנה הירשפלד: זה חלק ממה שנעביר לבית המשפט.

אורנה הירשפלד: הרעיון הוא שאנחנו נרצה שהמשפחה תדע, הרי זה הבסיס של העניין.

נורית קורן: אורנה, האמירה הזאת היתה מאוד חשובה.

אורנה הירשפלד: מהתחלה אני אומרת – להוריד את הספיקות, זו מטרת העניין.

אורנה הירשפלד: עכשיו, לצער כולנו, אנחנו מבינים שלא נוכל להתיר ספיקות הרבה אם בכלל באמצעות העניין הזה, וכמו שחברת הכנסת אמרה, זה נותן עוד איזו נישה של אולי.

אורנה הירשפלד: אני לא יודעת.

אורנה הירשפלד: ..

אבנר פרחי: אבל נורית, אם יש פה שינוי של החוק אז - -

נורית קורן: זו הוראת שעה לחמש שנים.

אבנר פרחי: אוקי.

אבנר פרחי: זה לא משהו שבית משפט אמור להתייחס אליו ככתבו וכלשונו, גם אם זו הוראת שעה?

נורית קורן: ברור שכן.

אבנר פרחי: זאת אומרת, אם אני פונה והיא מוצאת תיק אימוץ על שם משפחת פרחי, אז אני מבין שעכשיו את לוקחת את זה לבית המשפט.

אורנה הירשפלד: אני אגיד למשפחת פרחי - -

אבנר פרחי: את לא תגידי לי ישר?

נורית קורן: לא, ממש לא.

נורית קורן: זה חייב לעבור הליך משפטי.

אורנה הירשפלד: סליחה רגע, צריך להגיד שמשפחת פרחי תקבל תשובה ראשונית שיש תיק.

אורנה הירשפלד: זה כתוב כאן.

אורנה הירשפלד: ההמשך ילך לבית משפט אבל עצם העובדה שהסרתי לך את הספק, אני אומרת לך.

אבנר פרחי: אוקי.

נורית קורן: אבנר, חייב להיות הליך של בית משפט.

נורית קורן: יש פה שני צדדים וצריך - -

אבנר פרחי: לגבי פתיחת התיק, בסדר אבל לגבי ליידע אותנו אם יש - -

נורית קורן: רק לדעת אם יש תיק או אין תיק, זה יענו.

יסמין גנדלמן: התוכן של התיק...

נורית קורן: עוד משהו להנהלת בתי המשפט?

יסמין גנדלמן: לא.

יונה מוכתר: לגבי הנושא של הילדים המאומצים, ברגע שקרוב משפחה מקרבה ראשונה הולך לעולמו ושולחים להם את ההודעה, הם מחויבים על פי החוק להעביר למאומץ שקרוב המשפחה שלו הלך לעולמו.

יונה מוכתר: אז אחרי זה אפשר לשאול שאלה: הוא קיבל את ההודעה או לא קיבל?

נורית קורן: לא הבנתי.

נורית קורן: אתה רוצה שאם הם יודעים ש...

יונה מוכתר: על פי חוק הם מחויבים להודיע לילד מאומץ - -

נורית קורן: אם ההורה הביולוגי נפטר, אתם מודיעים לילד המאומץ?

נורית קורן: אתם מקבלים הודעה שהוא נפטר ואז אתם מודיעים לילד המאומץ שהוא נפטר?

אורנה הירשפלד: כן, על פי חוק.

נורית קורן: אז מה אתה רוצה עם הנתון הזה?

יונה מוכתר: אז עכשיו, אני מבקש להודיע לאחותי שאבא שלי הלך לעולמו.

יונה מוכתר: ואחרי זה, אני רוצה שהם יגידו לי אם היא קיבלה את ההודעה או לא.

יונה מוכתר: ברגע שהיא קיבלה את ההודעה אז אני יודע שהיא חיה.

נורית קורן: לא, אבל תראה, זה לא קשור לנושא של הילדים המאומצים וגם זה לפנות אם יש תיק או אין תיק.

נורית קורן: אם אין תיק, הם לא עושים עם זה כלום אבל אם יש תיק, ברור שהם קיבלו את ההודעה שזה קרה אז.

יונה מוכתר: אבל זה נותן איזה שהוא פתח, איזה שהוא כיוון אם הוא חי, לא חי, יש תיק, אין תיק.

נורית קורן: בסדר, זה לא נותן לנו קנה מידה.

נורית קורן: מאיר, יש לכם איזו תגובה או משהו?

מאיר אמסלם: אני מרשות האוכלוסין.

מאיר אמסלם: רשות האוכלוסין, לפחות לפי תנאי החוק הזה לא צד לעניין.

מאיר אמסלם: אנחנו לא גוף שרשאי למסור מידע.

מאיר אמסלם: הגוף היחידי שרשאי למסור מידע לפי חוק האימוץ זה השירות למען הילד.

מאיר אמסלם: אנחנו מחזיקים אצלנו מידע אחר והשירות למען הילד רשאי לקבל אותו במידה ויש בדיקה ספציפית, יודעים לפנות אלינו ואנחנו עושים עוד בדיקה על הבדיקה שלהם ואז יוצאת תשובה.

נורית קורן: הבנתי.

נורית קורן: יש עוד מישהו שרוצה להתייחס?

נורית קורן: אבנר.

אבנר משרקי: אני אתייחס יותר באופן כללי – אני מאריאל.

אבנר משרקי: באופן עקרוני, גם לי יש אח שאנחנו לא יודעים איפה הוא נמצא, וכל זה נודע לי רק שהתחיל כל הנושא של חטיפות ילדי תימן בהמשך - -

נורית קורן: כשהנושא עלה לדיון על סדר היום הציבורי.

אבנר משרקי: - - ואז אמא שלי איזה יום אחד – אמא שלי בסביבות גיל 90, פתחה את זה יום אחד בפני בבכי.

אבנר משרקי: אני רוצה רק להגיד דבר אחד לצד הזה: אלה יודעים לעשות את העבודה, הם מקצוענים והכל טוב ויפה.

אבנר משרקי: הצד הזה והצד הזה.

אבנר משרקי: מעולם הנושא הזה לא קם.

אבנר משרקי: אני לא הייתי שומע את זה שאני לא יודע איפה הוא נמצא, אם הוא חי או מת, חטוף או לא חטוף, אם הנושא לא הגיע לתקשורת דרך חברת הכנסת נורית קורן, יושבת ראש הוועדה.

אבנר משרקי: אנחנו צריכים לחזק אחד את השני, ובראש את נורית קורן, שתמשיך לפעול וגם אם נמצא אחוז מסוים, אני לא יודע אם נצליח למצוא אחד, שניים, שלושה או מאה, גם אם נצליח למצוא משהו נגיד דיינו.

אבנר משרקי: ולמה דיינו?

אבנר משרקי: ולא נפסיק, נמשיך ונמשיך ונמשיך אבל ככל שנמצא, יותר נתקרב לאמת.

אבנר משרקי: לכן, אני אומר שיכולות להיות מחלוקות, יכול להיות הכל אבל הנושא שלנו צריך להיות רק אחד: להמשיך עד שנדע בדיוק מה קרה.

אבנר משרקי: אני אגיד לך את האמת, אני לא יודע אם אני רוצה היום למצוא את אחי או לא.

אבנר משרקי: אני רוצה לדעת מה קרה, איפה הוא נמצא, שיהיה לו לבריאות שיחיה והכל טוב ויפה.

אבנר משרקי: אני רוצה רק לדעת מה קרה ואיך קרה.

נורית קורן: רק שתדע שגם אם הוא לא חוזר, הירושה צריכה להתחלק גם בשבילו, נכון?

נורית קורן: הוא גם מקבל אז ככה שזה לא...

אבנר משרקי: אמא שלי השאירה לנו כבר ירושה.

אורנה הירשפלד: אלא אם האימוץ נעשה חוקי, לפי החוק אז הוא - -

נורית קורן: אם האימוץ נעשה חוקי אז מגיע לו חלק מהירושה, אז שאבנר לא ישמח עכשיו.

אבנר משרקי: אני רוצה להגיד לחברים: בואו נמשיך.

אבנר משרקי: טוב שאנחנו פה, נמשיך לבוא לפה ובעזרת השם נגיע לחקר האמת ואנחנו נדע מה היה.

אבנר משרקי: תודה לכולם ותודה לך נורית קורן ותמשיכי.

נורית קורן: כן, אנחנו נמשיך.

נורית קורן: אני רוצה לגבי כל הנוסח, אנחנו מסכימים לגבי הנוסח.

נורית קורן: אני רק שואלת אם אנחנו יכולים להוסיף את הנושא הזה שבמידה ולא עומדים בשנים, בכל זאת, אם משכנעים את בית המשפט - -

ליאת יעקובוביץ: לא בשלב הזה - - -

נורית קורן: לא בשלב הזה?

נורית קורן: אבל אנחנו נוכל להשאיר את זה בין קריאה שנייה ושלישית?

ליאת יעקובוביץ: אפשר להשאיר את זה עד שיהיה נוסח.

ורד קירו-זילברמן: אני אכתוב את זה - - -

נורית קורן: בסדר?

נורית קורן: אז אין לנו עוד דבר לגביו.

ליאת יעקובוביץ: אני חושבת שעדין משרד הרווחה עשה פעולות משמעותיות והוא משתף פעולה מהתחלה.

ליאת יעקובוביץ: אני חושבת שהדברים מדברים בעד עצמם כך שהם אומרים כרגע שגם פעולה כזאת תמשיך להיות וימשיכו לבחון מעבר לשנים אם יש קשר והכל - - - זה קורה גם היום.

נורית קורן: כלומר בלי מה שכתוב, בכל זאת אתם תעשו את העבודה.

ליאת יעקובוביץ: אני חושבת שגם הדברים האלה באמת.

ליאת יעקובוביץ: ..

נורית קורן: בסדר, אבל אני לא רוצה לסגור את הפתח ובגלל זה אני אומרת בואי נשאיר את זה לבין שנייה לשלישית, ואם נראה שאפשר להוסיף אבל הוא יצטרך לשכנע את בית המשפט שהוא אכן יכול להיכנס בדלת, וזה לא יהיה פשוט.

נורית קורן: אנחנו יודעים שזה לא יהיה פשוט.

נורית קורן: אני רק רוצה לשאול את משרד הרווחה אם בכלל היו אנשים שפנו עד היום, לדעת ולשאול אם יש תיקי אימוץ באופן כללי, לאו דווקא בפרשת ילדי תימן כי מאז שהוועדה קיימת העברנו לכם בקשות אבל בשנים הרלוונטיות היו, חוץ מאשר הוועדה פנתה, היו לכם עוד פניות?

מירב שמעון: בשנים הרלוונטיות.

אורנה הירשפלד: פניות ישירות יש לנו, בוודאי.

נורית קורן: כל הזמן?

נורית קורן: אתם יכולים להגיד לנו לשם הסטטיסטיקה כמה המספרים?

אורנה הירשפלד: מספרים אני לא יודעת להגיד.

אורנה הירשפלד: יש לי רישום במשרד, לא באתי עם הנתונים.

אורנה הירשפלד: יש רישום במשרד כמה משפחות ביולוגיות פנו.

אורנה הירשפלד: יש גם רישום כמה מאומצים פנו, כמה תיקי אימוץ של השנים האלה – נניח בשנת 2017.

מירב שמעון: השאלה היא אם מאז שהתחילה פעילות הוועדה, האם יש יותר פניות, יותר משפחות?

אורנה הירשפלד: יש יותר פניות של משפחות, אין ספק.

נורית קורן: אז אולי לדיון הבא, שסתם נדע באמת כמה אנשים פנו שלא.

נורית קורן: ..

נורית קורן: האם גם היו מאומצים שפנו אליכם וביקשו לבדוק אם הם שייכים לפרשה?

אורנה הירשפלד: אין שום בעיה, יש לי רישום.

אורנה הירשפלד: אני אומרת שהיו מאומצים שפנו לפתיחת תיק.

אורנה הירשפלד: האם הם אמרו שהם חושבים שהם שייכים לפרשה?

נורית קורן: כן, זה מעניין.

אורנה הירשפלד: אני צריכה לראות.

נורית קורן: זה גם נתון מעניין כי את מבינה שאם הם שאלו את השאלה הזאת, אז יכול להיות שהם הגיעו כאלמונים או כל דבר כזה שאז באמת אפשר לנסות אם הם באמת רוצים לדעת, שנעשה הליך אחר כדי באמת להגיע למשפחות.

אבנר פרחי: נורית, אני רוצה לנצל את המעמד הזה ולציין ולהודות לאורנה, ולציין שאני עובד מול השירות לילד כבר הרבה שנים, מאז 94.

אבנר פרחי: אני רוצה להגיד שיש פה פער אדיר של התייחסות בין קודמתה, א', שפניתי אליה, והיא כל הזמן היתה אומרת לנו בפרוזדור זה חייל בריטי, ועשתה מהאימהות שלנו.

אבנר פרחי: .. זה בדם ליבי אני אומר את זה.

נורית קורן: אבנר, מי שיושב פה מסביב לשולחן, אתה בין האנשים שהתחיל את המאבק לפני הרבה שנים ואתה יודע הרבה דברים, ואני רוצה לומר לך שכשאני פניתי למשרד הרווחה היתה לנו ישיבה מצוינת.

נורית קורן: המנכ"ל ישר ישב עם היועצים המשפטיים וכל מה שביקשתי, הוא הסכים.

נורית קורן: באמת, אנחנו עובדים כבר שנה וחצי רק הציבור לא ידע מה אנחנו עושים.

נורית קורן: ואני רק כדי לשמר את ההסכמה הזאת הבאתי את החוק הזה.

נורית קורן: אני יודעת שזה לא נותן מענה לכל אבל זה נותן פתח וזה מה שחשוב.

נורית קורן: תודה רבה.

נורית קורן: כן ישי, אני רוצה לסגור את הדיון.

נורית קורן: המשרדים ירצו עוד משהו ואני נועלת את הדיון.

ישי כהן: אני פונה לדוקטור לויתן - -

נורית קורן: לא, לא, זה לא לעניין.

ישי כהן: אני פונה שיבוא לכאן, נקבל אותו - -

נורית קורן: לא ישי, זה לא שייך לדיון.

נורית קורן: זה לא הדיון עכשיו.

נורית קורן: אנחנו מדברים בהצעת החוק וזה לא הדיון.

נורית קורן: כשאנחנו נעשה דיון אחר, אנחנו נקרא לו לבוא אבל אני רוצה להעלות את הצעת החוק להצבעה.

נורית קורן: אנחנו עושים הכנה לקריאה ראשונה ואני רוצה להצביע.

נורית קורן: כן אליהו.

יצחק אליהו: גברתי היושבת ראש, אני רוצה להגיד דבר אחד: "יקרה היא מפנינים וכל חפציך לא ישוו בה".

יצחק אליהו: זאת אומרת, אני מלמד את הפסוק הזה עליך – יקרה מפנינים.

יצחק אליהו: הבאת את כל הוועדה הזאת לפה ולא להשוות את הוועדה הזאת לוועדות הקודמות.

יצחק אליהו: היום אנחנו ערב ראש חודש תמוז.

יצחק אליהו: תמוז ראשי תיבות: זמני תשובה ממשמשים ובאים.

יצחק אליהו: והחודש הזה הוא החודש שמורנו ורבינו מר"ן הרב עוזי משולם זצ"ל.

יצחק אליהו: י"ג בתמוז, אנחנו יהודים ועושים את האזכרה שלו בתאריך י"ג ולא ב-21.6.

יצחק אליהו: אני חושב שמי שכואב לו הפרשה הזאת, יכול להגיד ביום הזה, י"ג, ושם לעשות תפילות ותחנונים, ואת עושה את הכל וגם כן, מנהלת הוועדה וגם שירלי עובדות לילות כימים ובאמת, אני נכנס למשרד למרות שאין להם זמן, יושב פה על כל העבודה הזאת.

נורית קורן: תודה רבה.

נורית קורן: אליהו תודה רבה.

נורית קורן: אנחנו צריכים להגיד שהוועדות שהיו עד עכשיו - היו שתי ועדות בדיקה וועדת חקירה ממלכתית.

נורית קורן: כאן יש ועדה בכנסת שמפקחת על העבודה של הוועדות הקודמות.

קריאות: - - -

נורית קורן: הוועדה של הכנסת לא דומה ולא עושה שום דבר אחר כמו ועדות שהיו, ואין בכלל השוואה.

נורית קורן: זה רק השם אותו דבר.

יצחק אליהו: דרך אגב, תכף יוצאים לפגרה.

יצחק אליהו: במליאה להזכיר את עוזי.

נורית קורן: אליהו תודה.

נורית קורן: אז אני מעלה את הצעת החוק להצבעה.

נורית קורן: הצעת חוק אימוץ ילדים (תיקון – הוראות מיוחדות בנוגע לגילוי פרטי אימוץ של עולי תימן, מזרח ובלקן) (הוראת שעה התשע"ח), זה יהיה עכשיו ללא השנים.

ורד קירו-זילברמן: אני אסביר: אנחנו נכניס את זה לתוך דברי ההסבר כדי למנוע כל טענה כאילו הנושא הזה הוא - - - וככל שחברת הכנסת קורן, יושבת הראש תרצה, אפשר יהיה לדון בזה לקראת הכנה לקריאה שנייה ושלישית.

נורית קורן: אוקי.

נורית קורן: מי בעד?

נורית קורן: בעד – 1

נורית קורן: נמנעים – אין הצעת חוק אימוץ ילדים (תיקון - מתן זכות עיון בתיקי אימוץ של עולי תימן, מזרח ובלקן בין השנים 1935-1965), התשע"ז-2016, עבר

נורית קורן: ההצעה עברה.

נורית קורן: אני ממליצה בהתאם לסמכותי בסעיף 120ד לתקנון ולקבוע כי במידת הצורך יחוסו פרטים בפרוטוקול, שזה אומר שמות של אנשים שהושמעו.

נורית קורן: ליאת, את רוצה להגיד משהו?

נורית קורן: אתן רוצות להגיד משהו?

ליאת יעקובוביץ: לא.

נורית קורן: אז אני מודה לכולם.

נורית קורן: תודה רבה.

נורית קורן: הישיבה נעולה.